text: Тыдзень беларускага пісьменства і друку, пачатак навучальнага года – клопатны час і для сяброў ТБМ, каб чарговы год ў навучанні і выхаванні дзяцей і школьніцтва стаў шляхам да роднай мовы і культуры.
  1 верасня Раіса Хвір з беларускамоўнымі віншаваннямі выступала на ўрачыстай лінейцы ў Нясвіжскай гімназіі. Зоя Кулік сустрэла Свята першага званка з грамадой вучняў і настаўнікаў СШ № 1 г. Нясвіжа.
  Яшчэ раней, 29 жніўня, Станіслава Вальчык праводзіла беларускі адукацыўны майстар-клас у межах раённай жнівеньскай нарады. Даўнія беларускія слоўкі, прыказкі ды загадкі, гульні ды пацешкі – пацяшалі і дарослых. Жывымі ілюстрацыямі падмацоўвала яе культуралагічны аповед Валянціна Аляксандраўна Вальчык з Карцэвіч.
  31 жніўня сябры ТБМ віталі вялікую і дружную грамаду дзіцячага садка № 4 “Караблік дзяцінства”, разам падсумоўвалі зробленае, абмяркоўвалі новыя праекты.
  Адна з адметнасцяў працы кіраўніцтва і выхавацеляў гэтай установы – разнастайнасць падыходаў у засваенні беларусазнаўства, набыткаў матэрыяльнай і духоўнай культуры народа, найперш – роднай мовы. Беларускае слоўка, трапны народны выраз тут на кожным кроку, куды ні глянь.
  Падзеяй свята стала “здача пад ключ” новага выхаваўчага аб’екта – “Альтанкі дзяцінства ” – беларускай хаткі з усім яе празаічна-паўсядзённым і духоўна-святочным начыннем (госці да гэтага падарылі яшчэ макацёр на лаўку, капылок пад лаўку ды коціка на лежачок печы). Добрая, амаль казачная задума набыла сваю рэальную канкрэтыку і выхаваўчую нагляднасць. Няма сумнення, “Альтанка” стане гасцінным і ўтульным класам, дзе маленькія выхаванцы атрымаюць урокі памяці, народнай мудрасці і сэнсу. Без гэтага навыку чалавек становіцца ў моры жыцця не трывалым караблём, што кіруе да сваёй мэты, а класічнай трэскай на хвалях.
  Загадчыца садка Вольга Пуляк уганаравала сяб-роў ТБМ падзячнымі лістамі за “актыўны ўдзел у выхаваўчым працэсе з мэтай папуля-рызацыі роднай мовы і нацыянальнай культуры, метадычную дапамогу падчас рэалізацыі праекта “Альтанка дзяцінства”.